Kegyelem nektek és békesség Istentől, a mi Atyánktól és az Úr Jézus Krisztustól!

Ézs 63, 7-14  
*Az ÚR hűségét magasztalom, az ÚR dicső tetteit: mindazt, amit értünk tett az ÚR, jótéteményeinek sorát Izráel háza iránt, mert irgalmasan bánt velünk, nagyon hűségesen. Mert ezt mondta: Mégiscsak az én népem ez, fiaim, akik nem fognak rászedni. Ezért szabadította ki őket minden nyomorúságukból. Nem követ vagy angyal, hanem ő maga szabadította meg őket: szeretetével és könyörületével ő váltotta meg őket. Felkarolta és hordozta őket ősidőktől fogva.   
Ők azonban engedetlenek voltak, és megszomorították szent lelkét. Ezért ellenségükké vált, és harcba szállt ellenük. De visszaemlékezett népe a régi időkre, Mózesre: Hol van, aki a tengerből kihozta nyájának pásztorát? Hol van, aki belé öntötte szent lelkét? Hol van, aki dicső karjával megragadta Mózes jobb kezét? Kettéhasította előttük a vizet, örök nevet szerezve magának. Átvezette őket a mélységes vizeken, mint egy lovat a pusztán, még csak meg sem botlottak. Mint mikor a jószág pihenni tér a völgybe, úgy pihentette meg őket az ÚR lelke. Így terelgetted népedet, dicső nevet szerezve magadnak.*

A Szabadító hűségéből élő Gyülekezet!

Alapigénk Ézsaiás próféta könyvének utolsó harmadából származik, így tehát a három ézsaiási-kor utolsójából, szaknyelven, Trito-Ézsaiás korából. Valószínűsíthetően abból az időből, amikor Izrael népe hazatért a fogságból. El tudjuk talán képzelni részben, hogy milyen érzések kavaroghattak bennük. Amikor hosszabb időt távol töltünk az otthonunktól, akkor bennünk is kialakul egy egyre jobban mardosó érzés, amely egyre inkább hazafelé vonz. Izrael népe azonban nem is valami vakáción, wellnes-hétvégén volt, hanem még, ha nem is az egyiptomi szolgasággal megegyező, de mégis elnyomó fogságban. Nem meglepő tehát, hogy ez a „honvágy”, nagyon erős lehetett bennük és az elvárásaik, reményeik is, hogy mi várja majd őket ott, a vágyott hazájukban.   
Hasonlíthatjuk ahhoz is, ahogyan elindulunk ebbe az új évbe. Telve vagyunk reményekkel és tervekkel. Nagy változásokra vagy megújító tettekre készülünk. Aztán elindul az év, és valahogy mégsem az örömteli diadalmenet köszönt ránk, amit vártunk.   
Izrael népe megérkezik. De valahogy nem az a nosztalgikusan szép kép és gondtalan szabad élet várja őket, amire számítottak. Csalódnak és felmerül a savanyú kérdés: „erre készültünk, erre várakoztunk és vágyakoztunk? Ez volt a reménységünk?”. Melyikünk ne találkozott volna már ezzel a megcsömörlött helyzettel? Akár a gyermek, aki nagy hévvel bontogatja a karácsonyfa alatt az ajándékot, de nem pont azt találja benne, amit ő elképzelt.

Mai igeszakaszunk bár egy prófétai könyvben olvashatjuk, mégis tulajdonképpen egy zsoltár, illetve zsoltár részlet. Egy panasz, illetve bűnbánati zsoltár. Talán ez magából az alapigéből nem teljesen derül ki, mert az egész imádságnak, illetve éneknek csupán egy részletét olvassuk. Ez a rész azonban önmagában is teljes, hiszen önvizsgálattal teszi fel a kérdést, hogy mi is történt a néppel a múltban és, hogy mi kellene, hogy következzen ebből a jelenben?.

Előre akar tekinteni, hűséggel és bizalommal, éppen ezért nem fogadkozásokba bocsátkozik, nem alkukat próbál kiharcolni az Úrnál: ha kapok fizetésemelést, ha felvesznek az egyetemre, a középiskolába, ha egészséges leszek, ha ez, ha az megtörténik az életembe, amit szeretnék, akkor szolgállak, akkor dicsőítelek, akkor eljövök istentiszteletre, akkor majd szánok időt a Biblia olvasására. Nem így indulna el a szentíró.  
Visszatekint a múltra, arra, amit megtapasztalt, ami igazán fontos volt. Azt olvassuk: „*magasztalom, az ÚR dicső tetteit: mindazt, amit értünk tett az ÚR, jótéteményeinek sorát”*. Visszatekint arra, amit értük tett az Úr.   
Az eredeti héber kifejezést lefordítva így bővíthetjük ki ennek a kifejezésnek a fordítását: cselekedett velünk, véghezvitt rajtunk, nekünk, javunkra. Nagyon fontos tanítás és intés ez! Hogy az elcsüggedéseid, a szomorkodásaid, a mások hibáztatásának és a haragoskodásaid idejében, először gondold át, őszinte szívvel és erős önkritikával, hogy mit vitt véghez a te mennyei Atyád érted, neked és rajtad keresztül. Nem azért, hogy listát írj, hogy lepontozd és valami objektívnek mondott rendszerrel eldöntsd, hogy ki tartozik végül is kinek. Hanem azért, hogy tisztában légy azzal, hogy ki ellen is panaszkodsz!   
Sokszor olyan könnyűnek tűnik olyan szavakkal dobálózni, hogy Megváltó, Szabadító, Gondviselő. Könnyű, mert nagy fogalmak és ezért alapvetően is egy kicsit távol tartja magától az ember és valamiféle frázissá, szószéki szófordulattá silányítjuk. De azt nem tudod távol helyezni magadtól, azt nem tudod idegenként kezelni, amit te, személy szerint tapasztaltál meg. Valahogy nagyon hozzánk nőtt ez a hozzáállás, hogy idegenné, távolivá tesszük a másik embert, mintha ő valóban merőben eltérne tőlünk, mintha összehasonlíthatatlan lenne két ember. Szeretünk a számok és az egyéni esetek palástja mögé bújni. Addig nem ráz meg a dolog, amíg arctalanná tehető minden.  
De az Úr nem arctalan, nem egy kifejezésekbe szorítható fogalom, akit el lehetne hallgattatni, ha a betűkkel egy könyv lapjaira erőltetjük és becsukjuk azt a könyvet. Ő nem fog attól eltűnni az életedből, hogy nem olvasod a Bibliát, hogy nem jössz el, vagy csak testben jössz az istentiszteletre, vagy hogy nem imádkozol. Ő jelen van, nem lehet kimetszeni, mint, ahogy egy zavaróan belógó ágat az útból, úgy az ember életéből se, sem pedig a világból, hiába próbálják ezt ma is sokan megtenni. Így olvastuk: „*Nem követ vagy angyal, hanem ő maga szabadította meg őket: szeretetével és könyörületével ő váltotta meg őket.”*  
Az Úr jelen van. Jelen van Szentlelkével minden erődben és erőtlenségedben. Jelen van Jézus keresztjével és az üres sírral jól érthetően meghirdetve a kegyelmet. És jelen van, mint Teremtő, vérző szívű Atya, aki mindent odaad gyermekeiért.   
„*Ők azonban engedetlenek voltak, és megszomorították szent lelkét.”* És mi, mi hogyan válaszolunk a kegyelmes Istennek? A bölcsnek mondott hallgatással, vagy fogadkozó ígéretekkel?  
Az Úr is nagy reménységekkel indul el veled ebben az új évben, ez az Ő reménysége, féltő akarata: „*Mégiscsak az én népem ez, fiaim, akik nem fognak rászedni.”*. Beteljesül a belénk vetett bizalma? Öröme lesz bennünk a mi mennyei Atyánknak? Vagy rászedjük, kihasználjuk és ismét hűtlenek leszünk az értünk kötött szövetséghez?

Ő nem hagy el bennünket, ő nem akar elpusztítani, vagy kisemmizni minket. Nem kér mást, nem kell adnod mást, mindössze hűségesnek kell lenned ahhoz, aki neked már megadott mindent, ami igazi kincsed. Igazi, mert nem törik el, sohasem válik értéktelenné, senki sem tudja elvenni tőled.   
Ahhoz kell ragaszkodnod, aki védett, megerősített és megszabadított. Aki mindig jelen volt és van hűséggel a te életedben is. Ahogyan háromszor is említi alapigénk: szent Lelkével személyesen van jelen az Úr mindannyiunk életében. Nem a messzeségből szólít, vagy kiált felénk időnként. Nem egyszer-egyszer lehet meglepetten rá merednünk, ahogyan a kisgyerek a telefonon keresztül beszélő hangjára rácsodálkozik. Nekünk folyamatos és élő kapcsolatunk lehet az Úrral. Nem közbenjárók, postások, papok, vagy próféták által hallhatjuk csak meg Őt. Ő személyesen téged szólít meg.  
Nekünk pedig nincs más dolgunk, nincs más kötelességünk vagy feladatunk, mint, hogy hűségesen tanúskodjunk erről a kapcsolatról szavainkkal és tetteinkkel is. A múlt alapján bízó hitvallással, a jelenünkben hangos örömmel és hálaadással, és a jövőre mutató hívő reménységgel. Nekünk igaz Istenünk van. Nem üzletfelünk, nem hadvezérünk és nem kívánság-automatánk. Igaz pásztorunk, Jó Pásztorunk, ahogyan igénk tanúságából Ézsaiás korában is felismerték: *Mint mikor a jószág pihenni tér a völgybe, úgy pihentette meg őket az ÚR lelke. Így terelgetted népedet, dicső nevet szerezve magadnak.*

Az Úr dicsősége pedig nem elvárt taps, betanított skandálás, vagy félelemből megszólaló rigmus. Az Úr dicsősége nyilvánvaló az emberek előtt is, ahogyan mai igénkben, Ézsaiás korában, a Mózesen keresztül megtapasztalt szabadításra és kegyelemre csodálkoznak rá, úgy mi már a kereszt és a sír ürességének dicsőségét láthatjuk magunk előtt. Látjuk és mi sem tudunk mást tenni, mint az emberi csalódásainkat, nagyravágyásunkat és követeléseinket félretenni és hálával felismerni és megvallani, hogy az Úr dicsősége valóban jelen van az életünkben. Hogy valóban a mi mennyei Atyánknál van a hatalom és dicsőség mindörökkön örökké és számunkra ez egyet jelent az elkészített kegyelemmel, a békességgel, az örök élettel. Ez legyen a mi tervünk, vágyunk, reménységünk erre az évre is! Ámen